Carsten Bach (LA), 2025-02-26:
Som med det foregående lovforslag er vi jo stadig væk i Liberal Alliance så heldige, at vi har så stor en folketingsgruppe, at vi kan have en helt selvstændig it- og digitaliseringsordfører, nemlig hr. Alexander Ryle, min gode kollega, som har klædt mig på til at tage behandlingen af det her lovforslag i Folketingssalen.
Det er jeg meget glad for, for hr. Alexander Ryle er en meget grundig kollega.
Derfor er det også sådan, at der fra Liberal Alliances side bliver lagt vægt på, at cyberangreb er en reel trussel imod virksomheder, myndigheder og borgernes hverdag, sådan som vores sikkerhedspolitiske situation og sikkerheden i Europa er skruet sammen for nuværende.
Derfor er en stærk cybersikkerhed afgørende for at beskytte vores samfund.
NIS2-loven her er et vigtigt skridt i den retning.
Det sker ud fra en risikobaseret tilgang, hvor de omfattede virksomheder og myndigheder skal sikre, at de gennemfører cybersikkerhedsforanstaltninger, der bl.a. skal omfatte politikker for risikoanalyse, håndtering af hændelser og forsyningskædesikkerhed.
Loven skærper kravene på tværs af flere sektorer med undtagelse af tele-, energi- og finanssektorerne, hvor direktivet implementeres særskilt.
Samtidig udvides kredsen af virksomheder og organisationer, der skal leve op til skærpede sikkerhedsforanstaltninger.
Det er både fornuftigt og nødvendigt og endda også på tide.
Cyberangreb kan have vidtrækkende konsekvenser for forsyningssikkerheden, økonomien og borgernes sikkerhed, og derfor skal vi styrke vores digitale forsvar.
Men vi skal samtidig sikre, at byrderne ved implementering af NIS2 ikke bliver unødigt tunge for små og mellemstore virksomheder.
Ligesom med det tidligere forslag om CER-direktivet synes vi i Liberal Alliance, det er positivt, at der med lovforslaget tages udgangspunkt i en minimumsimplementering.
Det er vigtigt for Danmarks konkurrenceevne.
Selv om lovforslaget har været længe undervejs og burde være trådt i kraft for måneder siden, er der stadig væsentlige uklarheder.
Det bør præciseres, hvilke virksomheder der reelt er omfattet, og det skal være muligt at få et bindende svar på, om en virksomhed er underlagt NIS2 eller ej.
Derudover bør der udarbejdes vejledningsmateriale, som supplerer lovens definitioner og krav.
Virksomhederne er fortsat usikre på, hvordan de nye krav til leverandørstyring skal fortolkes, og den korte implementeringsfrist øger i stor grad risikoen for overimplementering stik imod intentionen.
I praksis kan det betyde, at virksomheder i frygt for ikke at overholde reglerne stiller uforholdsmæssig stramme krav til deres leverandører frem for at vælge en risikobaseret tilgang.
Tak for den tilkendegivelse, men virksomhederne har brug for mere end vage udmeldinger; de har brug for klarhed.
Derfor bør ministeren snarest muligt tydeliggøre tilsynsmyndighedernes tilgang til den første periode efter lovens ikrafttrædelse.
Vi mangler desuden svar på flere spørgsmål om lovens anvendelsesområde, herunder om virksomhederne kan omgå kravene gennem selskabskonstruktioner.
Det ser vi frem til at drøfte nærmere i udvalgsbehandlingen.
Selv om det på nogle punkter kan virke, som om ministeren har sovet lidt i timen, bakker vi overordnet set op om lovforslaget.
Men cybersikkerhed handler ikke kun om skærpede krav; det handler også om klarhed og smidig implementering.